नाटी (नृत्य)
नाटी एक प्रसिद्ध लोक नृत्य है। यह नृत्य हिमाचल प्रदेश और उत्तराखंड के प्रांतीय संस्कृति से विशेष रूप से जुड़ा हुआ है। नाटी नृत्य ऐतिहासिक रूप से कुल्लू, शिमला, सिरमौर, चम्बा, किन्नौर, उत्तरकाशी, देहरादून (जौनसार-बावर) और टिहरी गढ़वाल जिलों में काफ़ी प्रचलित है। यह नृत्य यहाँ के स्थानीय संस्कृति को दर्शाता है। इसका प्रदर्शन मुख्य रूप से यहाँ के प्रमुख त्योहारों और उत्सवों के दौरान किया जाता है। इसकी शैली काफ़ी हद तक श्री कृष्ण और गोपियों के द्वारा किए जाने वाले रासलीला के समान है। आरम्भ में नाटी शब्द का प्रयोग भारतीय उपमहाद्वीप की पश्चिमी और मध्य पहाड़ियों में गाए जाने वाले पारंपरिक लोक गीतों के लिए किया जाता था पर धीरे-धीरे इन लोक गीतों के साथ-साथ लोक नृत्य भी जुड़ता चला गया। वर्तमान समय में मैदानी इलाकों में जातीय पहाड़ी लोगों के उच्च आप्रवासन के कारण यह नृत्य मैदानी इलाकों में भी लोकप्रिय बन गया है। परम्परागत रूप से ढोल-ढमाऊ नामक वाद्ययंत्र के ताल पर इस नृत्य को प्रस्तुत किया जाता है। इस पहाड़ी नृत्य को गिनीज़ वर्ल्ड रिकॉर्ड्स की पुस्तक में सबसे बड़े लोक नृत्य के रूप में सूचीबद्ध किया गया है।